b'\n_START_ARTICLE_\nNavalla su\xc3\xafssa\n_START_SECTION_\nCaracter\xc3\xadstiques\n_START_PARAGRAPH_\nEina multifuncional manual, generalment la navalla su\xc3\xafssa inclou una fulla i diverses eines m\xc3\xa9s, com tornav\xc3\xads i llevataps. Aquests accessoris es guarden dins el m\xc3\xa0nec de la navalla mitjan\xc3\xa7ant un mecanisme que gira al voltant d\'un pivot. Existeixen diversos dissenys i tipus de navalla su\xc3\xafssa, amb diferents combinacions d\'eines per a tasques espec\xc3\xadfiques. _NEWLINE_L\'aspecte de la navalla su\xc3\xafssa \xc3\xa9s caracter\xc3\xadstic: m\xc3\xa0nec vermell amb escut su\xc3\xads (generalment, en la versi\xc3\xb3 que alhora \xc3\xa9s el logotip de la companyia, sigui Victorinox o Wenger); el conjunt ve a \xc3\xa9sser una simbolitzaci\xc3\xb3 de la bandera su\xc3\xafssa. Emper\xc3\xb2, es tracta de la versi\xc3\xb3 civil (dita navalla d\'oficial); rarament s\'ha usat el vermell en la versi\xc3\xb3 militar (vegeu m\xc3\xa9s avall). De tota manera, avui dia, aix\xc3\xad com hi ha m\xc3\xbaltiples versions civils de la navalla, per grand\xc3\xa0ria i per nombre i selecci\xc3\xb3 de ginys, tamb\xc3\xa9 hi ha m\xc3\xbaltiples colors de m\xc3\xa0nec, si b\xc3\xa9 el vermell roman el m\xc3\xa9s popular i l\'ic\xc3\xb2nic. _NEWLINE_Origin\xc3\xa0riament d\'\xc3\xbas militar, per\xc3\xb2 d\'en\xc3\xa7\xc3\xa0 1894 amb m\xc3\xbaltiples versions per a \xc3\xbas civil, la navalla su\xc3\xafssa fou la creadora de la tipologia de la navalla multi\xc3\xbas (tots els altres models en s\xc3\xb3n derivacions), i encara avui \xc3\xa9s la m\xc3\xa9s popular internacionalment i la de m\xc3\xa0xima qualitat. \xc3\x89s per tot aix\xc3\xb2 que col\xc2\xb7loquialment s\'empra navalla su\xc3\xafssa com a sin\xc3\xb2nim de navalla multi\xc3\xbas.\n_START_SECTION_\nOr\xc3\xadgens\n_START_PARAGRAPH_\nLa navalla su\xc3\xafssa neix el 1891, quan l\'ex\xc3\xa8rcit su\xc3\xads l\'adopt\xc3\xa0 oficialment (Soldatenmesser, \'navalla de soldat\'); incorporava una fulla, un tornav\xc3\xads per a muntar i desmuntar el nou fusell de dotaci\xc3\xb3, un obrellaunes per als queviures i, finalment, un punx\xc3\xb3 per a les selles i arnesos de cuir. Com que en aquell moment no hi havia cap companyia su\xc3\xafssa que tingu\xc3\xa9s prou capacitat productiva, els primers quinze mil exemplars foren fabricats per una empresa alemanya, Wester & Co., de Solingen. Llavors, Karl Elsener, propietari d\'una companyia que fabricava equipament quir\xc3\xbargic, en descobrir (per a la seva consternaci\xc3\xb3) que les navalles de l\'ex\xc3\xa8rcit su\xc3\xads eren fabricades a Alemanya, se sent\xc3\xad vexat i fund\xc3\xa0 l\'Associaci\xc3\xb3 Su\xc3\xafssa de Mestres Ganiveters, el prop\xc3\xb2sit de la qual era simple: fabricar navalles su\xc3\xafsses per a l\'ex\xc3\xa8rcit su\xc3\xads._NEWLINE_L\'octubre de 1891 Elsener guany\xc3\xa0 el contracte de la navalla de l\'ex\xc3\xa8rcit su\xc3\xads i comen\xc3\xa7\xc3\xa0 a fabricar-la. A partir d\'aquest moment, la fabricaci\xc3\xb3 ha corregut a c\xc3\xa0rrec exclusivament de companyies su\xc3\xafsses, amb la companyia d\'Elsener (Victorinox) com a hegem\xc3\xb2nica i, actualment, exclusiva. _NEWLINE_Insatisfet amb el disseny de 1891, el 1896 Elsener, al cap de cinc anys de feina dura, reeix\xc3\xad a col\xc2\xb7locar fulles en ambd\xc3\xb3s costats del m\xc3\xa0nec usant una molla que funcionava amb totes les eines; una innovaci\xc3\xb3 incre\xc3\xafble per a aquell temps. Aix\xc3\xb2 possibilit\xc3\xa0 que Elsener afeg\xc3\xads dues caracter\xc3\xadstiques m\xc3\xa9s a la navalla: hi agreg\xc3\xa0 una segona fulla i un llevataps. El resultat fou l\'anomenada navalla d\'oficial su\xc3\xads (schweizer Offiziersmesser) (1897) per a \xc3\xbas civil, la qual, a m\xc3\xa9s de tenir m\xc3\xa9s funcions, era m\xc3\xa9s elegant. A partir de llavors, les innovacions que s\'anaren fent en el model "d\'oficial" passarien m\xc3\xa9s endavant a la versi\xc3\xb3 "de soldat", \xc3\xa9s a dir, al model reglamentari de l\'ex\xc3\xa8rcit. Endem\xc3\xa9s, les versions civils conservaran el disseny original de la fulla principal, amb punta d\'extrems arrodonits (\xc3\xa9s a dir, sense l\'angle agut usat per la versi\xc3\xb3 militar en 1908-1951). _NEWLINE_Val la pena aclarir que la navalla de soldat (Soldatenmesser) ha estat i \xc3\xa9s l\'\xc3\xbanica que forma part de l\'equipament de campanya de l\'ex\xc3\xa8rcit su\xc3\xads, i que es distribueix tant a l\'oficialitat com a la tropa; la "navalla d\'oficial", d\'adquisici\xc3\xb3 privada, sempre s\'ha adre\xc3\xa7at primordialment al mercat civil.\n_START_SECTION_\nFabricants: Victorinox i Wenger\n_START_PARAGRAPH_\nLa companyia d\'Elsener adopt\xc3\xa0 el nom de Victoria el 1909, en homenatge a la mare del fundador; el 1921 fou rebatejada amb el nom definitiu de Victorinox, combinaci\xc3\xb3 de Victoria amb inoxidable. Sota les diverses denominacions successives Elsener acapar\xc3\xa0 tot el mercat fins a 1893, quan la segona ind\xc3\xbastria ganivetera de Su\xc3\xafssa, Paul Boechat & Cie establ\xc3\xad la seu a Del\xc3\xa9mont, al cant\xc3\xb3 su\xc3\xads de Jura, i comen\xc3\xa7\xc3\xa0 a vendre un producte similar. Aquesta companyia fou adquirida posteriorment pel seu llavors director general, Theodore Wenger, el qual canvi\xc3\xa0 el nom de l\'empresa a Wenger. El 1908 el govern su\xc3\xads, amb el desig d\'evitar un favoritisme regional de l\'excedent de fabricaci\xc3\xb3 i crear una mica de compet\xc3\xa8ncia amb la finalitat de baixar els preus, divid\xc3\xad el contracte entre Victorinox i Wenger perqu\xc3\xa8 cada empresa li subministr\xc3\xa9s la meitat dels productes. Per mutu acord, Wenger s\'anuncia com "la navalla genu\xc3\xafna de l\'Ex\xc3\xa8rcit su\xc3\xads", i Victorinox utilitza el terme "la navalla original de l\'Ex\xc3\xa8rcit su\xc3\xads"._NEWLINE_No obstant aix\xc3\xb2, el 26 d\'abril de 2005, Victorinox adquir\xc3\xad Wenger, amb qu\xc3\xa8 f\xc3\xa9u un tomb al mercat de la navalla su\xc3\xafssa tot monopolitzant-lo novament. En principi Victorinox indic\xc3\xa0 que, de cara a les vendes, es mantindrien ambdues marques de f\xc3\xa0brica intactes. Emper\xc3\xb2, el gener de 2013 s\'anunci\xc3\xa0 l\'eliminaci\xc3\xb3 de la marca Wenger i la inclusi\xc3\xb3 del seu cat\xc3\xa0leg en el de Victorinox._NEWLINE_Pels volts de 2010, els dos fabricants de navalles su\xc3\xafsses, Victorinox i Wenger, cada any venien conjuntament unes 50.000 navalles a l\'Ex\xc3\xa8rcit su\xc3\xads. La resta de la producci\xc3\xb3 es dedica a les exportacions, sobretot als Estats Units. _NEWLINE_Les navalles de Victorinox i les de Wenger es poden distingir immediatament pels seus logotips: la creu de Victorinox (registrada el 1909) est\xc3\xa0 envoltada per un escut amb simetria bilateral, mentre que la creu de Wenger est\xc3\xa0 envoltada per un quadrat lleument arrodonit amb simetria quadrilateral.\n_START_SECTION_\n\xc3\x88xit internacional\n_START_PARAGRAPH_\nA banda de Su\xc3\xafssa, des d\'inicis del segle XX incomptables empreses de molts pa\xc3\xafsos han produ\xc3\xaft versions pr\xc3\xb2pies de navalla multi\xc3\xbas, les quals rarament atenyen la qualitat de la navalla su\xc3\xafssa pr\xc3\xb2piament dita. Amb el temps, el concepte de navalla multi\xc3\xbas ha estat adoptat tamb\xc3\xa9 per molts altres ex\xc3\xa8rcits (neerland\xc3\xa8s, franc\xc3\xa8s, alemany, espanyol, etc.), partint de l\'original su\xc3\xads, quan no encarregant-ne la fabricaci\xc3\xb3 a Su\xc3\xafssa (generalment a la companyia Victorinox).\n_START_SECTION_\nFama\n_START_PARAGRAPH_\nA la mateixa Su\xc3\xafssa, almenys des d\'inicis del segle XX la navalla multi\xc3\xbas \xc3\xa9s molt popular i d\'\xc3\xbas habitual en la quotidianitat. Fa molt que ha esdevingut un dels s\xc3\xadmbols del pa\xc3\xads, on constitueix un motiu d\'orgull col\xc2\xb7lectiu; representa internacionalment Su\xc3\xafssa tant com, per exemple, els rellotges i les valls alpines._NEWLINE_Com v\xc3\xa8iem m\xc3\xa9s amunt, la navalla su\xc3\xafssa \xc3\xa9s c\xc3\xa8lebre i prestigiosa arreu del m\xc3\xb3n. La seva internacionalitzaci\xc3\xb3 s\'inici\xc3\xa0 durant la Segona Guerra Mundial, en \xc3\xa9sser descoberta pels soldats estatunidencs desplegats a Europa._NEWLINE_La navalla su\xc3\xafssa \xc3\xa9s caracter\xc3\xadstica de la s\xc3\xa8rie de TV americana MacGyver, on el protagonista improvisa sovint amb les eines necess\xc3\xa0ries per solucionar diferents tipus de problemes. Ell utilitza freq\xc3\xbcentment el seu sak (abreviatura per les seves sigles en angl\xc3\xa8s, Swiss Army knife) per a construir mecanismes fora del com\xc3\xba._NEWLINE_La navalla su\xc3\xafssa tamb\xc3\xa9 ha estat parodiada en programes de TV, com ara Els Simpson, i la versi\xc3\xb3 animada de The Tick, en qu\xc3\xa8 una tropa fict\xc3\xadcia de l\'ex\xc3\xa8rcit su\xc3\xads porta sac classificador per a cada tipus de navalla.\n_START_SECTION_\nAltres conceptes\n_START_PARAGRAPH_\nDe vegades, el terme navalla su\xc3\xafssa s\'empra en inform\xc3\xa0tica per a designar una eina de programari consistent en un recull de programes destacats.'